భారతీయ రైల్వేలకు ఇంధన స్వావలంబన కోసం భారత-యునైటెడ్ కింగ్‌డ‌మ్‌ల‌ మధ్య అవగాహన ఒప్పందానికి కేంద్ర మంత్రిమండలి ఆమోదం

భారతీయ రైల్వేలకు ఇంధన స్వావలంబన కోసం డిపార్ట్‌మెంట్ ఫ‌ర్ ఇంట‌ర్నేష‌న‌ల్ డెవ‌ల‌ప్‌మెంట్ (DfID- యునైటెడ్ కింగ్‌డ‌మ్‌ ప్రభుత్వం)తో 02.12.2019నాటి అవగాహన ఒప్పందంపై సంతకానికి ప్రధానమంత్రి శ్రీ నరేంద్ర మోదీ అధ్యక్షతన సమావేశమైన కేంద్ర మంత్రిమండలి ఆమోదం తెలిపింది. అమలు వ్యూహం-లక్ష్యాలు: భారతీయ రైల్వేలకు ఇంధన స్వావలంబన కోసం డిపార్ట్‌మెంట్ ఫ‌ర్ ఇంట‌ర్నేష‌న‌ల్ డెవ‌ల‌ప్‌మెంట్ (DfID- యునైటెడ్ కింగ్‌డ‌మ్‌ ప్రభుత్వం)తో భారత ప్రభుత్వ రైల్వే మంత్రిత్వ శాఖ కుదుర్చుకున్న ఈ ఒప్పందం కింద అవగాహనకు వచ్చిన అంశాలు కిందివిధంగా ఉన్నాయి:- ఎ. భారతీయ రైల్వేలకు ఇంధన సామర్థ్యం, ఇంధన స్వావలంబన కల్పించే దిశగా చేపట్టాల్సిన కార్యకలాపాల పరిధిపై ఉభయపక్షాలూ అంగీకారానికి వచ్చాయి. బి. ఈ ఒప్పందానికి సంబంధించి ఆయా దేశాల్లో ఎప్పటికప్పుడు అమలులోకి వచ్చే చట్టాలు, నియమ-నిబంధనలు, జాతీయ విధానాలకు అనుగుణంగా భారతీయ రైల్వేలకు ఇంధన సామర్థ్యం, ఇంధన స్వావలంబన కల్పించేందుకు అవసరమైన కార్యకలాపాలను ఉభయపక్షాలూ చేపడతాయి. సి. భారతీయ రైల్వేల ఇంధన ప్రణాళిక రూపకల్పనకు భాగస్వామ్య పక్షాలు అంగీకారానికి వచ్చాయి. ఆ మేరకు సౌర-పవన ఇంధన రంగం, ఇంధన సామర్థ్య సాధన పద్ధతుల అనుసరణ, ఇంధన సామర్థ్యం పెంపు, విద్యుత్ వాహనాల చార్జింగ్ సంబంధిత మౌలిక వసతుల విస్తరణ, బ్యాటరీతో పనిచేసే షంటింగ్ ఇంజన్లు తదితరాలపై ఈ ప్రణాళికలను రూపొందిస్తారు. అలాగే మానవ సామర్థ్యం పెంచేవిధంగా శిక్షణ కార్యక్రమాలు, పారిశ్రామిక వాడల సందర్శన, క్షేత్ర సందర్శనలు లేదా ఇతరత్రా రూపాల్లో సహకారానికి కూడా భాగస్వామ్య పక్షాలు లిఖితపూర్వకంగా ఆమోదం తెలపవచ్చు. డి. ఈ అవగాహన ఒప్పందానికి అనుగుణంగా భాగస్వామ్య పక్షాలు కార్యకలాపాలను సమన్వయం చేస్తాయి. భాగస్వామ్య పక్షాల మధ్య సహకారం విషయంలో ప్రస్తుత లేదా భవిష్యత్ మార్పుచేర్పుల ప్రభావం ఏదీ ఉండదు. ఇ. ఈ అవగాహన ఒప్పందం మొత్తంలో లేదా ఏదైనా భాగంలో నవీకరణ, మార్పు, సవరణల కోసం ఏ భాగస్వామ్య పక్షమైనా కోరవచ్చు. ఏదైనా నవీకరణ, మార్పు, సవరణను భాగస్వామ్య పక్షాలు ఆమోదిస్తే అది నవీకృత అవగాహన ఒప్పందంలో భాగమవుతుంది. అలాగే ఆ పక్షాల మధ్య అంగీకారం మేరకు నిర్ణీత తేదీనుంచి సదరు నవీకరణ, మార్పు, సవరణలు అమలులోకి వస్తాయి. ఎఫ్. భాగస్వామ్య పక్షాలు లేదా వారి అనుమతి పొందిన ప్రతినిధులు ఈ అవగాహన ఒప్పందంపై సంతకం చేసిన నాటినుంచి అది అమలులోకి వస్తుంది. అదేవిధంగా సహ పక్షానికి లిఖితపూర్వక సమాచారంద్వారా ఈ ఒప్పందాన్ని ఏ పక్షమైనా రద్దు చేయవచ్చు. అయితే, సదరు సమాచారం అందిన తేదీనుంచి ఆరు నెలల తర్వాత మాత్రమే ఒప్రందం రద్దవుతుంది. జి. ఒప్రందం రద్దయినప్పటికీ అంతకుముందు అంగీకరించిన మేరకు దానికింద కొనసాగుతున్న పథకాలు, కార్యక్రమాలపై ఎటువంటి ప్రభావం ఉండదు. అలాగే సదరు కొనసాగే పథకాలు, కార్యక్రమాలకు సంబంధించి సహకారం అందించాల్సిన రంగాలు, సహకార స్వరూపం యథాతథంగా కొనసాగుతుంది. హెచ్. భాగస్వామ్య పక్షాల మధ్య ఏదైనా వివాదం లేదా విభేదం తలెత్తితే పరస్పర సంప్రదింపులు, సంభాషణలద్వారా వాటిని పరిష్కరించుకోవాలి. నేపథ్యం: ఇంధన అభివృద్ధి రంగంలో సాంకేతిక, విధాన, పరిశోధన-వాణిజ్య అంశాలన్నిటికీ సంబంధించిన సహకారం కోసం రైల్వే మంత్రిత్వ శాఖ అవగాహన/సహకార ఒప్పందాలపై సంతకాలు చేసింది. నిర్మాణాత్మక సంస్కరణలకు మద్దతివ్వడం, పునరుత్పాదక శక్తిని విద్యుత్ వలయంలో సమీకృతం చేయడం, ఈ కార్యక్రమ ప్రధాన లక్ష్యం. ఇంకా నిర్దిష్టంగా చెబితే- మరింత సుస్థిర, సార్వజనీన ఆర్థిక వృద్ధి, మెరుగైన ఇంధన భద్రతసహా కర్బన ఉద్గారాలను తగ్గించడం ఈ కార్యక్రమ లక్ష్యాలు. రైల్వే రంగంలో అత్యాధునిక పరిజ్ఞానం, అభివృద్ధి పరిణామాలు వంటివాటితో భారతీయ రైల్వేలు మమేకం అయ్యేందుకు, వాటి ఆదానప్రదానాలకు తగిన వేదిక ఇలాంటి అవగాహన/సహకార ఒప్పందాలద్వారా అందుబాటులోకి వస్తుంది. అలాగే పునరుత్పాదక ఇంధనం, విజ్ఞాన భాగస్వామ్యం దిశగా సమాలోచనల దిశగా సాంకేతిక నిపుణులు, నివేదికలు, పత్రాలు, శిక్షణ, సదస్సులు/కార్యశాలలు తదితరాల్లనూ ఆదానప్రదానాలకు ఈ అవగాహన/సహకార ఒప్పందాలు వీలు కలిగిస్తాయి.